मॉर्बियस, द लिविंग वैम्पायर
मॉर्बियस, द लिविंग वैम्पायर या डॉ माइकल मॉर्बियस, पीएचडी, एमडी मार्वल कॉमिक्स द्वारा प्रकाशित अमेरिकी कॉमिक पुस्तकों में प्रदर्शित एक काल्पनिक चरित्र है। लेखक रॉय थॉमस द्वारा निर्मित और मूल रूप से पेंसिलर गिल केन द्वारा डिजाइन किया गया यह चरित्र पहली बार द अमेजिंग स्पाइडर-मैन #१०१ (अक्टूबर १९७१) में एक खलनायक के रूप में दिखाई दिया था। माइकल मॉर्बियस एक पुरस्कार विजेता जैव रसायनविद है, जो अपने दुर्लभ रक्त विकार को ठीक करने के उद्देश्य से किये गए एक असफल जैव रासायनिक प्रयोग से उपजी छद्म-पिशाचिनी अलौकिक क्षमताओं और शारीरिक लक्षणों से जूझता है। यह चरित्र विभिन्न एनिमेटेड कार्यक्रमों और वीडियो गेमों में दिखाई दिया है। जैरेड लेटो ने सोनी के मार्वल यूनिवर्स में सेट एक लाइव-एक्शन फिल्म अनुकूलन में चरित्र को चित्रित किया है।.